LV Eiropas Savienības Oficiālais Vēstnesis C 381/53

Prasība, kas celta 2015. gada 25. septembrī – Federcaccia Toscana u.c./Komisija

(Lieta T-562/15)

(2015/C 381/64)

Tiesvedības valoda – itāļu

Lietas dalībnieki

Prasītāji: Federcaccia Toscana (Florence, Itālija), Moreno Periccioli (Volterra, Itālija), Arcicaccia Toscana (Florence, Itālija), Fabio Lupi (Cascina, Itālija), Associazione dei Migratoristi Italiani per la conservazione dell'ambiente naturale (ANUU) – TOSCANA (Cerreto Guidi, Itālija), Franco Bindi (Cerreto Guidi, Itālija) (pārstāvis – A. Bruni, advokāts)

Atbildētāja: Eiropas Komisija

Prasītāju prasījumi:

— konstatēt un atzīt, ka Eiropas Komisija ir pieļāvusi kļūdu, neizvērtējot sākotnējos Key Concepts datus, kurus Itālija bija saņēmusi saistībā ar meža slokas, dziedātājstrazda un pelēkā strazda sugu pirmspārošanās migrācijas sākumu, un tos nesalīdzinot ar tādiem pašiem datiem, kurus bija ieguvusi Francija, tādējādi neizpildot savu pienākumu izstrādāt saskanīgus pārrobežu datus par šīm trīs migrējošajām sugām ģeogrāfiski un klimatiski homogēnās teritoriju vidēs;

— konstatēt un atzīt, ka Eiropas Komisija ir pieļāvusi kļūdu, neatjaunojot Itālijas Key Concepts datus saistībā ar meža slokas, dziedātājstrazda un pelēkā strazda sugu pirmspārošanās migrācijas sākumu, tos pielāgojot un saskaņojot ar tādiem pašiem Francijas datiem, kuri uzskatāmi par pareiziem un likumīgiem, tādējādi trīs iepriekš minēto sugu pirmspārošanās migrācijas brīdi nosakot februāra otrajā dekādē arī Itālijā;

— konstatēt un atzīt, ka Eiropas Komisija nepamatoti un nepareizi ir prasījusi, lai Itālijā, konkrētāk – Toskānā, tiktu ieviesti nepamatoti ierobežojumi meža slokas, dziedātājstrazda un pelēkā strazda medībām salīdzinājumā ar to, kas ir ticis atļauts Francijā, konkrētāk – Korsikā, tādējādi paredzot, ka 20. janvārī tiek slēgta minēto trīs migrējošo sugu medību sezona Toskānā;

— konstatēt un atzīt par prettiesisku atšķirīgas attieksmes pret dalībvalstīm un/vai dalībvalstu reģioniem, kā arī nepamatotu nosacījumu dēļ Eiropas Komisijas uzsākto procedūru EU PILOT Nr. 6955/14/ENVI tikai attiecībā uz Itālijas valsti, vienlaicīgi to pašu nedarot attiecībā uz Franciju un neveicot nekādu sākotnēju izmeklēšanu, lai varētu iegūt saskanīgu informāciju, kas pamatotu to, ka par mēnesi tiek atlikts meža slokas, dziedātājstrazda un pelēkā strazda pirmspārošanās migrācijas paredzētais faktiskais sākums Korsikā (20. februāris) salīdzinājumā ar pirmspārošanās migrācijas sākumu Toskānā (20. janvāris);

— konstatēt un atzīt par prettiesisku Eiropas Komisijas bezdarbību attiecībā uz brīdinājumu, kuru tai 2015. gada 29. maijā izteica asociācijas – prasītājas, un turklāt konstatēt un atzīt par vispārīgu tās 2015. gada 9. septembra atbildi, kas nosūtīta ar vēstuli Nr. ENV.D.2/MC-GM/vf/Ares(2015)3758354;

— piespriest Eiropas Komisijai pielāgot Itālijas Key Concepts datus par meža slokas, dziedātājstrazda un pelēkā strazda sugu pirmspārošanās migrācijas sākumu attiecīgajiem Francijas Key Concepts datiem, lai tādējādi šīs migrācijas sākumu noteiktu februāra otrajā dekādē;

— katrā ziņā piespriest Eiropas Komisijai pielāgot Itālijas Key Concepts datus par meža slokas, dziedātājstrazda un pelēkā strazda sugu pirmspārošanās migrācijas sākumu Toskānā attiecīgajiem Francijas Key Concepts datiem attiecībā uz Korsiku, lai tādējādi šīs migrācijas sākumu noteiktu februāra otrajā dekādē;

— piespriest Eiropas Komisijai atlīdzināt zaudējumus, kurus cietušas un cietīs medību asociācijas – prasītājas, tās neatbilstošās rīcības un bezdarbības dēļ par summu, kuru Vispārējā tiesa atzīs par atbilstošu un taisnīgu.

Pamati un galvenie argumenti

Šī prasība galvenokārt ir par to, lai konstatētu Komisijas bezdarbību, ciktāl tā prettiesiski nav rīkojusies saistībā ar 2015. gada 29. maija lūgumu, ar kuru asociācijas – prasītājas tai nosūtīja brīdinājumu par to, lai tiktu atjaunoti Itālijas Key Concepts [dati] un tādējādi mainīts meža slokas, dziedātājstrazda un pelēkā strazda sugu pirmspārošanās migrācijas sākuma datums, šajā ziņā to nosakot februāra otrajā dekādē.

Prasības pamatošanai prasītāji norāda uz to, ka Itālijas Key Concepts dati saistībā ar meža slokas, dziedātājstrazda un pelēkā strazda sugu pirmspārošanās migrācijas sākumu ir spēkā neesoši, nav uzticami un ir apstrīdami; šie dati acīmredzami atšķiras no datiem attiecībā uz citām dalībvalstīm vai citu dalībvalstu reģioniem, kuriem ir vienādi ģeogrāfiskie, vides un klimatiskie apstākļi un uz kuriem attiecas tā pati Vidusjūras baseina izvietojuma un pārziemošanas zona.

— Prasītāji norāda, ka Eiropas Komisija ir pārkāpusi savu pienākumu atjaunot un regulāri pielāgot Key Concepts datus un veikt pasākumus, lai nodrošinātu vienādu Līgumu piemērošanu visā Savienības teritorijā, nediskriminējot dalībvalstis.